Christina Egelund (M), 2023-12-15:
Tak for det, formand.
Og tak til Liberal Alliance for at fremsætte et, synes jeg, spændende beslutningsforslag.
Med forslaget ønsker forslagsstillerne at pålægge regeringen at understøtte bedre vilkår for private universiteter.
Forslagsstillerne oplister seks punkter, som skal forbedre private universiteters vilkår.
Mit væsentligste budskab i dag er, at der sådan set allerede er ret gode muligheder for, at den private sektor kan yde et værdifuldt bidrag til forskning og uddannelse i Danmark.
Det er allerede i dag muligt at oprette private uddannelser og institutioner i Danmark.
Ønsker institutionen ikke offentlig anerkendelse af de udbudte uddannelser og offentlige midler til finansieringen af aktiviteterne, vil et privat universitet godt kunne oprette forsknings- og uddannelsesaktiviteter i Danmark.
Som privat uddannelsesudbyder har man også mulighed for at få vurderet sine uddannelser af Danmarks Akkrediteringsinstitution.
Det er ikke en egentlig akkreditering, men det er en niveauvurdering, så man f.eks. kan markedsføre sig som værende på bachelorniveau.
Private uddannelser kan derudover godkendes til su, hvis nogle generelle betingelser er opfyldt, og hvis uddannelsespolitiske, økonomiske eller arbejdsmarkedspolitiske hensyn taler for det.
Private uddannelsesudbydere kan også selv beslutte titler, optagelseskrav og betaling i forbindelse med uddannelsesudbud, så længe de ikke ønsker offentlig anerkendelse eller offentlige midler.
De må dog ikke kalde sig universiteter.
Det må kun de otte universiteter, som er reguleret i universitetsloven.
Når det kommer til forskning, yder den private sektor allerede i dag et meget værdifuldt bidrag til dansk forskning.
Det gælder både i forhold til finansieringen og udførelsen af forskningen, f.eks. i regi af private fonde og virksomheder.
Noget sker alene i privat regi, mens andet sker i tæt samarbejde mellem det private og det offentlige.
Men det er ikke min vurdering, at etableringen af private universiteter vil skabe bedre rammebetingelser for fri forskning end det, vi allerede har.
Der blev for ca. 10 år siden lavet en udredning af, hvilke konsekvenser det kunne have at lade private uddannelser i Danmark være omfattet af akkrediteringssystemet og således opnå offentlig anerkendelse.
En af konklusionerne var, at akkreditering af private uddannelsesudbud ville rejse en række spørgsmål og kræve etablering af supplerende former for central regulering af private udbud for at sikre anerkendelse på lige fod med de offentlige akkrediterede uddannelser og uddannelsesinstitutioner.
Et væsentligt opmærksomhedspunkt er bl.a. de studerendes rettigheder.
Og hvad med de studerendes retssikkerhed, hvis private universiteter skulle vise sig at gå konkurs?
Grundlæggende har vi et stærkt universitetslandskab i Danmark.
Der er hele otte universiteter og rigtig, rigtig mange forskellige uddannelser.
Det understøtter, at der er en naturlig og sund konkurrence om de studerende, og samtidig er der allerede mulighed for at oprette og udbyde private uddannelser i Danmark.
Opsummerende er det således regeringens vurdering, at der i dag er gode muligheder for, at den private sektor kan yde – og det gør den – et værdifuldt bidrag til forskning og uddannelse i Danmark.
På den baggrund kan regeringen ikke støtte forslaget.